Virallinen lehti nro C 297 , 15/10/1999 s. 0135



KIRJALLINEN KYSYMYS E-0019/99 esittäjä(t): Eryl McNally (PSE) komissiolle (19. tammikuuta 1999) Aihe: Tutkintojen yhdenmukaistaminen Onko totta, että Englannissa hankittu Bachelor of Science -tutkinto ei Espanjassa oikeuta osallistumaan korkeakoulututkinnon suorittaneille tarkoitettuun kokeeseen, jonka läpäiseminen on pakollista opettajantoimeen pyrkiville? Miten komissio katsoo voivansa auttaa eri jäsenvaltioiden tutkintonormien yhtenäistämisessä? Komission jäsenen Edith Cressoninkomission puolesta antama vastaus (5. maaliskuuta 1999) Ensinnäkin on korostettava, että EY:n perustamissopimuksen 126 artiklan mukaan opetuksen sisältöä ja koulutusjärjestelmiä koskevat kysymykset kuuluvat jäsenvaltioiden toimivaltaan. Jonkin tietyn tutkinnon akateemisen arvon tunnustaminen ei tämän vuoksi kuulu yhteisön oikeuden soveltamisalaan. Jos siis jossakin tietyssä jäsenvaltiossa koulutuksensa saanut henkilö haluaa pyrkiä toisessa jäsenvaltioissa sijaitsevaan oppilaitokseen, asiaa on tarkasteltava kansallisen lainsäädännön eikä yhteisön lainsäädännön mukaan. Yhdenvertaisen kohtelun periaatteesta kuitenkin seuraa, että vastaanottavan jäsenvaltion laitoksen on sovellettava muista jäsenvaltioista tuleviin opiskelijoihin samoja sisäänpääsykriteerejä kuin oman maan opiskelijoihin. Tutkintojen vastavuoroisen tunnustamisen alalta sen sijaan on annettu monia yhteisön direktiivejä. 21. joulukuuta 1988 annettiin neuvoston direktiivi 89/48/ETY(1), joka koskee vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevaa yleistä järjestelmää. Tätä direktiiviä sovelletaan myös opettajan ammattiin, mutta sillä ei kuitenkaan pyritä yhdenmukaistamaan eri maiden koulutusjärjestelmiä. Direktiivissä pikemminkin lähennetään jäsenvaltioita koulutuskysymyksissä ja annetaan yhteisön kansalaisille oikeus harjoittaa ammattiaan kaikissa jäsenvaltioissa. Tutkintotodistuksella tarkoitetaan kyseisessä direktiivissä yksittäistä tutkintotodistusta tai yhdistelmätodistusta, jonka toimivaltainen viranomainen on antanut ja jolla osoitetaan, että sen haltija on suorittanut direktiivissä määritellyn koulutuksen. Kyseisen tutkintotodistuksen haltijalla on pätevyys harjoittaa kyseessä olevaa ammattia jäsenvaltiossa, jossa hän on todistuksen saanut. Opettajan ammatin harjoittaminen edellyttää useimmissa jäsenvaltioissa yhdistelmätodistusta (yliopistotutkintoa ja kasvatustieteellistä koulutusta). Direktiivi 89/48/ETY saatettiin osaksi Espanjan lainsäädäntöä 25. lokakuuta 1991 annetulla asetuksella 1665/1991. Opettajan ammatin vastavuoroista tunnustamista koskevasta menettelystä säädetään 23. tammikuuta 1995 annetussa ministeriön päätöksessä (Boletin oficial del Estado (BOE), n:o 24, 28.1.1995). Päätöksessä todetaan direktiivin säännösten mukaisesti, että siirtotyöläinen, jolla on opettajan tutkinto toisesta jäsenvaltiosta (Yhdistyneen kuningaskunnan tapauksessa kyseeseen tulevat "Bachelor-" ja "postgraduate certificate in education"), voi saada tutkintotodistuksensa tunnustetuksi ja harjoittaa opettajan ammattia Espanjassa. Jos Yhdistynyt kuningaskunta on vastaanottava valtio, tutkintotodistuksensa voi saada tunnustetuksi siirtotyöläinen, jolla on omassa valtiossaan opettajan ammatin harjoittamiseen vaadittava tutkinto (Espanjassa "Licenciado" ja "Certificato de Aptitut Pedagógica"). Jos opiskelija, jolla ei vielä ole opettajan pätevyyttä omassa jäsenvaltiossaan, haluaa työskennellä opettajana toisessa jäsenvaltiossa, tarjolla on kaksi vaihtoehtoa: a) suorittaa vaadittavat opinnot loppuun, saada tutkintotodistus omasta maasta ja pyytää tämän jälkeen tutkintotodistuksen tunnustamista direktiivin ja kansallisen täytäntöönpanolainsäädännön mukaan, tai b) osallistua vaadittavan tutkintotodistuksen saamiseen johtavaan koulutukseen vastaanottavassa jäsenvaltiossa. Tällöin opiskelijan on saatava opintojensa akateeminen vastaavuus ennalta tunnustetuksi, mutta tätä seikkaa ei säännellä yhteisön lainsäädännössä. (1) EYVL L 19, 24.1.1989.